Document ID: 32004D0751

32004D0751
L 332/16
SLUŽBENI LIST EUROPSKE UNIJE
ODLUKA KOMISIJE
od 22. listopada 2004.
o odobravanju u ime Europske zajednice izmjena Priloga V. Sporazumu između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla
(priopćena pod brojem dokumenta C(2004) 4022)
(Tekst značajan za EGP)
(2004/751/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Odluku Vijeća 97/132/EZ od 17. prosinca 1996. o sklapanju Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (1), a posebno njezin članak 3. treći stavak,
budući da:
(1)
Odlukom Vijeća 2002/957/EZ od 28. studenoga 2002. o sklapanju Sporazuma u obliku razmjene pisama o izmjeni prilogâ Sporazumu između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (2) predviđa se mogućnost priznavanja istovjetnosti sustava certificiranja Novog Zelanda za svježe meso i proizvode na osnovi mesa te za druge proizvode životinjskog podrijetla.
(2)
Zajednički upravljački odbor za Sporazum, koji je uspostavljen u skladu s člankom 16. Sporazuma („Odbor”), na sastanku 1. i 2. lipnja 2004. izdao je preporuku o određivanju istovjetnosti sanitarnih zahtjeva za goveđe embrije, pernatu divljač, žive kamenice za prehranu ljudi, med i vunu. Odbor je također preporučio određivanje istovjetnosti sustava certifikacije za proizvode ribarstva i izdao preporuke o općenitom obliku Priloga V.
(3)
Primjereno je, u skladu s tim preporukama, izmijeniti Prilog V. Sporazumu.
(4)
Te bi se izmjene trebale odobriti u ime Zajednice.
(5)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
U skladu s preporukama Zajedničkog upravljačkog odbora, uspostavljenog u skladu s člankom 16. Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla, ovim se u ime Zajednice odobravaju izmjene Priloga V. tom Sporazumu.
Tekst razmjene pisama koji predstavlja dogovor s Novim Zelandom, uključujući izmjene Priloga V. Sporazumu, priložen je ovoj Odluci.
Članak 2.
Glavni direktor za zdravlje i zaštitu potrošača ovim se ovlašćuje za potpisivanje Sporazuma u obliku razmjene pisama koji obvezuje Zajednicu.
Članak 3.
Ova se Odluka primjenjuje od prvog dana mjeseca koji slijedi nakon mjeseca u kojem je Novi Zeland u pisanom obliku obavijestio Komisiju o završetku svojih unutarnjih postupaka za odobrenje izmjena iz članka 1.
Komisija bez odgode obavješćuje Vijeće i države članice o obavijesti iz prvog stavka.
Članak 4.
Ova je Odluka upućena državama članicama.
Sastavljeno u Bruxellesu 22. listopada 2004.

Labels: 17
7
0
6
18
15